Nuwe voorsitter vir die ATKV-direksie aangewysBridgitte Mathews, nuwe voorsitter van die ATKV-direksie, en Sonél Brits, waarnemende besturende direkteur van ATKV-MSW. Foto: Verskaf. Die ATKV het Donderdag tydens die laaste dag van die organisasie se algemene jaarvergadering ŉ nuwe direksievoorsitter aangewys. Bridgitte Mathews, die ondervoorsitter van die direksie, sal die leisels by die uittredende voorsitter, Anton Redelinghuis, oorneem. “Ek weet dat die ATKV aan niemand anders as sy lede behoort nie. Dit gaan uitdagend wees om Anton se skoene vol te staan, maar ek gaan dit tot die beste van my vermoë doen,” het Mathews gesê nadat sy op die vergadering by die ATKV-Klein-Kariba in Bela-Bela as die nuwe direksievoorsitter aangewys is. Mathews dien sedert 2014 op die ATKV se direksie. Sy beskik nie net oor ŉ wye kennis van die Afrikaanse taal nie, maar is ook Engels, Zoeloe, Frans en Setswana magtig. Takafgevaardigdes van regoor die land en Namibië het die ATKV se algemene jaarvergadering by ATKV-Klein-Kariba bygewoon. Foto: Verskaf. Sy is ŉ geoktrooieerde rekenmeester en het vir talle maatskappye as finansiële bestuurder opgetree. Sy dien ook in die finansiesportefeulje van die ATKV terwyl sy ŉ konsultasiediens bied. Afgesien van haar rol as direksielid van die ATKV, dien sy ook op ŉ aantal direksies van genoteerde, sowel as private maatskappye in die landbou-, eiendomsbeleggings-, finansiëledienste-, sowel as logistiekebedrywe. JP Landman, ŉ direksielid en politieke en ekonomiese ontleder, is tot ondervoorsitter verkies en adv. Hennie Strauss is in die plek van ds. Dawid de Wet tot die direksie aangewys. Prof. Ian Rothmann, buitengewone professor in bedryfsielkunde aan die Noordwes-Universiteit en direkteur by die Optentia-navorsingsfokusarea. Foto: Verskaf. Vanjaar se jaarvergadering het Woensdag en Donderdag by die ATKV-Klein-Kariba in Bela-Bela plaasgevind. Die geleentheid het op innovasie en opleiding gefokus en prof. Ian Rothmann, buitengewone professor in bedryfsielkunde aan die Noordwes-Universiteit en direkteur by die Optentia-navorsingsfokusarea, was die gasspreker. Sonél Brits, waarnemende besturende direkteur van die ATKV, het gesê die ATKV het met vanjaar se jaarverslag bewys watter kritieke rol die organisasie in innovasie en opleiding speel. “Die grondslag is gelê vir die finansiële volhoubaarheid van die ATKV-MSW- en die Sake-groep. In hierdie verband is dit verblydend om te rapporteer dat albei groepe ŉ positiewe bedryfresultaat gelewer het,” het Brits gesê. In die 2017/2018-verslagjaar het die organisasie ŉ allemintige R18 miljoen aan taalprojekte, R26 miljoen aan kuns-, kultuur- en erfenisprojekte bestee, R6 miljoen terug in gemeenskappe geploeg en R6 miljoen aan onderwys bestee. Volgens Redelinghuis is die sukses van dié projekte te danke aan die ATKV-oorde wat selfs in ŉ strawwe ekonomiese klimaat goeie resultate lewer. “Die ATKV-lede, wat ongeveer 69 000 beloop, dra grootliks by tot die sukses van ons oorde en sodoende indirek tot die rol wat die ATKV op die terrein van taal en kultuur speel.” Volgens Gerrie Lemmer, uitvoerende hoof: taal en kultuur by die ATKV, streef die organisasie voortdurend na innovasie. “Als wat ons doen, dra die seën van gehalte en kreatiwiteit.”